**Pranešimas žiniasklaidai**

2025 liepos 30 d.

**Daugėjant GPS signalų ir mobiliojo ryšio trukdžių, Pagėgių savivaldybėje atnaujinti „Bitės“ ryšio bokštai**

**Taip lengviau: greitasis skaitymas**

|  |
| --- |
| * **Baltijos jūros regione Rusijos trikdomi GPS signalai kelia pavojų aviacijai, laivybai ir išmaniųjų įrenginių veikimui** * **GPS signalų trukdžiai sutrikdo ryšio bokštų sinchronizavimą, todėl gali sulėtėti mobilusis internetas** * **„Bitė“ atnaujino ryšio bokštus Pagėgių savivaldybėje ir Lietuvos pajūryje, kad užtikrintų stabilesnį ryšį** * **Atnaujinus tinklo infrastruktūrą stebimas išaugęs mobiliųjų duomenų naudojimas** |

**Dėl Rusijos ir Baltarusijos pasienyje vykdomų GPS signalų trukdžių su nesklandumais susiduria ne tik lėktuvai, dronai ar laivai, bet ir žmonių naudojami išmanieji įrenginiai. Lietuvos pajūryje ir šalies pasienyje su Kaliningrado sritimi telefonai gali „pamesti“ geolokaciją, taip pat gali sulėtėti mobiliojo interneto veikimas. „Bitė“ ėmėsi atsako ir atnaujino didžiąją dalį ryšio bokštų Pagėgių savivaldybėje, kad žmonės galėtų naudotis stabilesniu ryšiu, rašoma pranešime žiniasklaidai.**

„Tai, kas vyksta Lietuvos pasienyje ir pajūryje, galime vadinti hibridine ataka. Fiksuojami GPS signalų trukdžiai kelia didelę riziką skirtingiems verslo sektoriams – ne tik aviacijai ir laivybai, bet ir ryšių sektoriui. Tai trikdo įprastus procesus“, – teigia Arūnas Mickevičius, „Bitės“ generalinis direktorius.

Kaip pavyzdį jis pateikia pastaruoju metu GPS sistemų fiksuojamus laivus sausumoje – tai GPS signalų trikdymo požymis. Nuo 2024 metų liepos iki šių metų birželio pasaulyje užfiksuota daugiau kaip 5,5 tūkst. atvejų, kai GPS signalai rodė laivus ne jūrose, o sausumoje, skelbia „Bloomberg“. Tarp paveiktų regionų – ne tik Baltijos, bet ir Raudonoji bei Juodoji jūra, Persijos įlanka ir kitos vietovės, kuriose stebimos geopolitinės įtampos.

„GPS signalų trikdymas Lietuvos pajūryje ir Pagėgių savivaldybėje itin išaugo šių metų gegužę, didžiausias jų pikas fiksuotas birželį. Šiuo metu stebime mažiau trukdžių. Tuo pačiu esame labiau užtikrinti, kad valdome situaciją, kovojant su priešiškai nusiteikusios kaimynės vykdomais veiksmais. Atsižvelgę į išaugusius GPS signalų ir mobiliojo ryšio trikdymus, šią vasarą koregavome savo tinklo infrastruktūros atnaujinimo planus ir pirmenybę skyrėme ryšio bokštų atnaujinimui Pagėgių savivaldybėje“, – sako A. Mickevičius.

**Atnaujino tinklo įrangą**

Nors GPS signalų trukdžiai neturi tiesioginio poveikio mobiliajam ryšiui, vis dėlto jie trukdo ryšio bokštų darbui. Tai turi įtakos ir mobiliojo interneto greičiui – dėl patiriamų trukdžių gali lėčiau veikti 5G ryšio technologija.

„Įprastai 5G ryšio veikimas yra sinchronizuojamas naudojant GPS signalus. Šiuo atveju, kai nebegalime pasikliauti GPS signalais pasienyje ir pajūryje, atnaujiname visų „Bitės“ ryšio bokštų duomenų perdavimo tinklą. Tai leidžia naujos kartos „Bitės“ 5G ryšiui veikti ir tuo metu, kai yra blokuojami GPS signalai. Jau stebime ir pirmuosius rezultatus – atnaujinus tinklo įrangą Pagėgių savivaldybėje iki 20 proc. išaugo mobiliųjų duomenų naudojimas. Tai reiškia, kad žmonės patiria mažiau nesklandumų“, – pasakoja Modestas Ropė, „Bitės“ naujos kartos tinklų direktorius.

Pasak jo, stiprinant ryšį Lietuvos pasienyje su Kaliningrado sritimi, buvo ne tik diegiama naujausia įranga, bet ir praplėstos ryšio bokštų naudojamos radijo bangų dažnių juostos. „Jei kažkuri dažnių juosta sulaukia daugiau „triukšmų“ (angl. jamming), žmonės tuo metu gali naudotis kitais dažnių spektrais ir gauti jiems reikiamas paslaugas“, – sako M. Ropė.

Papildomai „Bitės“ ryšis buvo sustiprintas ir kelyje Tauragė–Pagėgiai, taip pat buvo atnaujinti ryšio bokštai Klaipėdoje ir Palangoje. Lietuvos pasienyje su Baltarusija GPS signalų trukdžių šiuo metu nefiksuojama.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)